Man United moet Solskjaer as breier behou | Netwerk24
18 Februarie 2019 15:07
Dit is die mening van Ryan Giggs, 'n United-legende en die afrigter van Wallis, in 'n onderhoud met The Guardian.
Ryan Giggs en Ole Gunnar Solskjaer 'n paar jaar gelede in 'n vriendskaplike wedstryd waarin goue oues in aksie was. Foto: Getty Images
Giggs, wat 11 jaar lank Solskjaer se spanmaat in Manchester was, sê dié Noorweër het as waarnemende afrigter reeds genoeg gedoen om 'n vaste betrekking te regverdig.
Solskjaer het in Desember, in 'n waarnemende hoedanigheid, die leisels by José Mourinho geneem nadat dié veelbesproke Portugees die trekpas gekry het.
Sedertdien het die Rooi Duiwels 'n dramatiese ommekeer in spelpeil getoon en beklee hulle die vierde plek op die Premierliga-puntelys.
"Ons het vir hopeloos te lank rondgeval," sê Giggs met verwysing na die aanstellings wat United gemaak het sedert die uittrede van sir Alex Ferguson.
"As jy iemand het wat die klub ken, wat takties skerpsinnig is en duidelik ook die spelers en die ondersteuners aan sy kant het, dan gee dit vir jou baie momentum," sê Giggs.
"Daar gaan nog slaggate in die pad wees, maar die meeste ondersteuners kan hulle net indink wat hy (Solskjaer) sal kan doen met die baie geld wat sy voorgangers tot hul beskikking gehad het om nuwe spelers te werf.
"Hy het die spel begin bestudeer toe hy (as speler by United) 'n ernstige besering opgedoen het. Hy het daarna die klub se reserwespan afgerig. Ek het nog altyd gedink hy beskik oor die potensiaal om die hoofafrigter te word, omdat hy soveel kennis het, maar ook innerlik sterk is."
Solskjaer se deugde sal dié week behoorlik getoets word met 'n wegwedstryd teen Chelsea (Maandag in die vyfde ronde van die FA-beker) en 'n tuiskragmeting Sondag met Liverpool (in die Premierliga). – Reuters